Diari Oficial de la Generalitat Valenciana


Sumari del DOGV 4016, del 07-06-2001 (2001/5370)

ORDRE de 30 de maig de 2001, de la Conselleria d'Agricultura, Pesca i Alimentació, per la qual s'estableixen les ajudes als apicultors amb motiu de l'aplicació del Decret 37/2001.
-----------------------------------------------------------------------------------------------------------------------------------------------------------------------------------

### Dades del document

Número de DOGV
:   4016

Data del DOGV
:   07-06-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/5370


Data del document
:   30-05-2001

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * agres
    * mel
    * ajuda a l'agricultura
    * suport econòmic
    * apicultura
    * ajuda pública

ORDRE de 30 de maig de 2001, de la Conselleria d'Agricultura, Pesca i Alimentació, per la qual s'estableixen les ajudes als apicultors amb motiu de l'aplicació del Decret 37/2001. [2001/X5370]
  
El Decret 37/2001, de 13 de febrer, del Govern Valencià, sobre mesures per a limitar la pol·linització encreuada entre plantacions de cítrics, prohibeix l'assentament de ruscos a menys de cinc quilòmetres de les plantacions de cítrics. En compensació pel lucre cessant, la norma esmentada preveu, en l'article primer, l'establiment d'una indemnització als apicultors.
  
El decret fixa la quantia màxima de l'ajuda per rusc, així com els ruscos que tenen dret a percebre-les. Queda pendent l'establiment de les condicions de concessió.
  
Els apicultors més perjudicats per aquesta mesura són els que habitualment han desenvolupat la seua activitat en les plantacions de cítrics, amb l'obtenció de mel de flor de taronger o amb la producció de nuclis per a la venda. Per això, aquests han de ser compensats de manera important. La resta d'apicultors també veurà disminuïdes les seues possibilitats de recol·lectar mel, en reduir-se les flors disponibles, ja que els ruscos que habitualment estan en la zona citrícola es traslladaran a altres àrees i competiran per les flors existents, que són escasses en una campanya com l'actual.
  
Per això, vista la proposta del director general d'Innovació Agrària i Ramaderia, en l'exercici de les funcions que tinc atribuïdes,
  
ORDENE
  
Article 1
  
Es convoquen les ajudes d'indemnització econòmica directa als apicultors, establides en el Decret 37/2001, de 13 de febrer, del Govern Valencià, sobre mesures per a limitar la pol·linització encreuada entre plantacions de cítrics.
  
Article 2
  
Poden ser beneficiaris d'aquestes ajudes els titulars d'explotacions apícoles inscrits en el Registre d'Explotacions Apícoles de la Comunitat Valenciana amb data 1 de gener del 2001, sempre que complisquen les condicions següents:
  
a) Incloure en l'explotació un mínim de 5 ruscos.
  
b) Acreditar les condicions exigides en l'article tercer.
  
Queden exclosos d'aquest règim d'ajuda aquells apicultors que mantinguen o instal·len ruscos a una distància inferior a cinc quilòmetres de les plantacions de cítrics, establida en el Decret 37/2001, i així ho comproven els serveis tècnics de la Conselleria d'Agricultura, Pesca i Alimentació en els controls realitzats amb aquesta finalitat. També s'exclouen d'aquest règim d'ajudes els ruscos que es beneficien de l'excepció recollida en l'article 2 del decret mencionat, que permet l'assentament de ruscos en determinades condicions.
  
Article 3
  
Els apicultors podran presentar les seues sol·licituds d'ajuda en les oficines de la Conselleria d'Agricultura, Pesca i Alimentació o en els altres llocs i formes a què es refereix l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en el termini dels 30 dies naturals següents a la publicació d'aquesta ordre, utilitzant el model que s'adjunta com a annex.
  
A la sol·licitud, que serà única per cada titular d'explotació agrícola, caldrà adjuntar els documents següents:
  
a) Document nacional d'identitat
  
b) Full de manteniment de tercers
  
c) Si s'escau, les factures que acrediten totes les vendes de mel de cítrics corresponents a algun dels anys següents: 1997, 1998, 1999 i/o 2000. Podran aportar-se també factures dels mateixos anys que acrediten la venda de nuclis, amb la valoració d'un nucli a raó de 10 quilos de mel. Els apicultors incorporats a l'activitat durant la campanya de 1999 i/o 2000 en el marc de les ajudes a joves agricultors establides en el Reial Decret 204/1996, de 9 de febrer, sobre millores estructurals i modernització d'explotacions agràries (BOE núm. 36, de 10.02.1996), podran substituir les factures pels càlculs previstos en l'article 5. Així mateix, els apicultors que ho desitgen podran sol·licitar que s'utilitze la documentació aportada pels interessats per a les ajudes de la campanya 2000 i, en aquest cas, quedaran exempts d'aportar la documentació indicada en aquesta lletra.
  
d) Documents acreditatius d'estar al corrent de les obligacions tributàries i enfront de la Seguretat Social.
  
Article 4
  
Les ajudes es concediran per rusc inscrit en el Registre d'Explotacions Apícoles de la Comunitat Valenciana a data d'1 de gener de 2001, amb el criteri següent:
  
· Ruscos de titulars d'explotacions apícoles que hagen acreditat la venda de mel de taronger o de nuclis durant els anys 1997, 1998, 1999 i/o 2000, a raó de fins a 4.500 pessetes.
  
· Ruscos de la resta de titulars d'explotacions apícoles a raó de fins a 2.250 pessetes.
  
Article 5
  
Les ajudes es concediran per un import total de 242.172.453 de pessetes a càrrec de la línia T1788000 del programa 714.80 Desenvolupament i Millora de la Ramaderia, dels pressupostos de la Generalitat Valenciana per a l'exercici 2001.
  
Si es dóna el cas que les ajudes sol·licitades superen els fons disponibles, es prorratejarà l'import proporcionalment a les quantitats resultants de l'aplicació del procediment que s'explica a continuació. Per al càlcul de la subvenció que es concedirà a cada apicultor es realitzaran les operacions següents. Se sumarà la mel de cítrics obtinguda, la venda de la qual ha estat justificada mitjançant factura, en l'exercici econòmic que resulte més favorable per a l'apicultor, considerant com a base 1997, 1998, 1999 o 2000. Aquesta quantitat es dividirà pel nombre de ruscos inscrits en el Registre d'Explotacions Apícoles de la Comunitat Valenciana a data d'1 de gener de l'any elegit, d'on resultarà la mitjana de mel produïda per rusc. En el cas de venda de nuclis s'entendrà que un nucli equival a 10 quilograms de mel.
  
Als apicultors incorporats a l'activitat durant la campanya 1999 i/o 2000 en el marc de les ajudes a joves agricultors establides en el Reial Decret 204/1996 i que ho sol·liciten expressament, se'ls calcularà la producció en funció dels mòduls establits en l'annex B de l'Ordre de 18 d'abril de 1996, de la Conselleria d'Agricultura i Medi Ambient, per a l'aplicació en la Comunitat Valenciana del Reial Decret 204/1996, de 9 de febrer, sobre millores estructurals i modernització de les explotacions agràries, i del preu mitjà de venda de mel de flor de taronger, obtingut de les factures aportades en el conjunt d'expedients de sol·licitud de l'ajuda.
  
La mitjana de mel produïda per rusc s'utilitzarà com a base per a calcular l'import de l'ajuda que es concedirà a cada apicultor:
  
· Quan la mitjana siga igual o superior a 10 quilograms per rusc, l'import es calcularà multiplicant el nombre de ruscos inscrits en el mencionat registre a data 1 de gener per 4.500 pessetes.
  
· Quan la mitjana siga igual o major que 5 i menor que 10, l'import es calcularà multiplicant el nombre de ruscos inscrits en el mencionat registre a data 1 de gener per 4.000 pessetes.
  
· Quan la mitjana siga igual o major que 1 i menor que 5, l'import es calcularà multiplicant el nombre de ruscos inscrits en el mencionat registre a data 1 de gener per 3.000 pessetes.
  
· Quan la mitjana siga menor que 1, l'import es calcularà multiplicant el nombre de ruscos inscrits en el mencionat registre a data 1 de gener per 2.250 pessetes.
  
Article 6
  
Les sol·licituds d'ajudes hauran de resoldre's expressament i notificar-se la resolució en el termini màxim de tres mesos des de l'acabament del termini de presentació de sol·licituds. En cas contrari s'entendran com a denegades.
  
DISPOSICIONS ADDICIONALS
  
Primera
  
Es delega en el director general d'Innovació Agrària i Ramaderia la resolució de concessió i el pagament de les sol·licituds presentades a l'empara d'aquesta ordre. La instrucció del procediment es realitzarà en els serveis territorials.
  
DISPOSICIONS FINALS
  
Primera
  
S'autoritza el director general d'Innovació Agrària i Ramaderia perquè dicte les disposicions necessàries per al desenvolupament i aplicació d'aquesta ordre.
  
Segona
  
Aquesta ordre vigeix des de l'endemà de la publicació en el Diari Oficial de la Generalitat Valenciana.
  
València, 30 de maig de 2001
  
La consellera d'Agricultura, Pesca i Alimentació,